Carina Diedericks-Hugo is ’n bekroonde Afrikaanse skrywer van jeugverhale. Sy was getroud met die digter Daniel Hugo. Carina Diedericks is op 11 Maart 1977 in Johannesburg gebore as die jongste van drie kinders. Sy het twee ouer broers, Christiaan en Gerhard. Sy word groot in Johannesburg, Pretoria en Kaapstad. Sy begin haar skoolopleiding in Roodepoort aan die Laerskool Horison en die gesin bly in Waterkloofrif, Pretoria vir vier jaar. Daar gaan sy na die Laerskool Anton van Wouw. Aan die begin van graad ses trek hulle na Kaapstad, waar hulle eers aan die see bly en later Constantia toe trek. Sy gaan na die Laerskool Groote Schuur en matrikuleer dan in 1995 aan die private Herschel Girls School in Claremont. In haar matriekjaar is sy onderhoofmeisie. Sy besoek Boston in Amerika in graad elf as uitruilstudent, waar sy skoolgaan aan Brooks School. Hierdie geleentheid gebruik sy om vir ses weke deur Amerika te reis en gaan van Boston via Cape Cod, Washington, Atlanta en Orlando na Miami. Daarvandaan gaan sy na New Orleans, oor die breedte van Amerika na die Grand Canyon, Dallas en Las Vegas en dan na Los Angeles, San Diego en San Francisco.